b'\n_START_ARTICLE_\nLarve\n_START_PARAGRAPH_\nLarve (latin: larva, flertall: larvae) er ungdomsstadiet hos dyr der det nyklekkede individet er vesensforskjellig fra det voksne. Larvestadiet avsluttes ved at dyret gjennomg\xc3\xa5r en mer eller mindre tydelig metamorfose til den voksne formen. Larve brukes ofte som benevnelse p\xc3\xa5 larver av insekter, men larver finnes i de fleste dyregrupper, ogs\xc3\xa5 hos virveldyr. Larver forekommer hos dyr der egg har for lite n\xc3\xa6ring til \xc3\xa5 produsere strukturene i det voksne dyret, og hos grupper der det voksne dyret har begrensede bevegelsesmuligheter og spredning foreg\xc3\xa5r p\xc3\xa5 larvestadiet. Hos mange parasitter er larvene en viktig mekanisme for \xc3\xa5 finne hovedvertsdyret._NEWLINE_Studier av larver er et eget fagfelt i biologien. Slektskapsforholdene mellom mange dyregrupper har f\xc3\xb8rst blitt forst\xc3\xa5tt ved studier av larvestadiene.\n_START_SECTION_\nLarver i dyreriket\n_START_PARAGRAPH_\nLarvestadier finnes hos nesten alle dyr i havet, og ogs\xc3\xa5 hos mange dyr p\xc3\xa5 land. S\xc3\xa6rlig for dyr i havet er ofte larver som lever i de \xc3\xa5pne vannmassene den eneste muligheten dyr har til \xc3\xa5 spre seg, og store deler av dyreplanktonet i verdenshavene er larver av diverse havdyr._NEWLINE_Mest kjent er larver hos insekter, og begrepet \xc2\xablarve\xc2\xbb  brukes s\xc3\xa6rlig om insekter med fullstendig forvandling (holometabole insekter). Larver av sommerfugler kalles \xc3\xa5mer, fluelarver kalles gjerne maggot. Larver hos hemimetabole insekter kalles nymfe. Hos fisk kalles larvestadiet for yngel, hos amfibier kalles det rumpetroll. Hos de marine dyrene finnes en rekke larveformer. Larver av mange bl\xc3\xb8tdyr kalles veliger, larver av tifotkreps kalles en zoea. Den primitive larveformer hos mange protostomier kalles trochophore, mens den motsvarede larvetypen hos deuterostomier kalles dipleurula. De mest primitive larvene er planula-larver, slik vi finner hos nesledyr og digene ikter.\n_START_SECTION_\nEvolusjon av larver\n_START_PARAGRAPH_\nLarvene til havlevende organismer er har en del grunnleggende fellestrekk innenfor store grupper. Det finnes fellestrekk ved larvene til alle de marine dyrene som gj\xc3\xb8r det mulig at larvene stammer fra en felles stamform. Det er ogs\xc3\xa5 forskere som mener at en drivende, larveaktig organisme, en s\xc3\xa5kalt \xc2\xabgastrea\xc2\xbb (hypotetisk frittsv\xc3\xb8mmende utgave av det tidlige fosterstadiet gastrula) var den opprinnelige formen for alle dyr mer avanserte enn svamper. I s\xc3\xa5 fall er det de voksne fastsittende formene som har utviklet seg senere. En faktor som taler imot dette er at fossilene av de eldste kjente dyrene er sv\xc3\xa6rt sm\xc3\xa5, og slike dyr pleier ikke \xc3\xa5 ha nok kroppsmasse til \xc3\xa5 produsere store mengder sm\xc3\xa5 larver og pleier \xc3\xa5 ha direkte utvikling. Hvis dette stemmer, har sm\xc3\xa5, planktoniske larvestadier utviklet seg separat i flere dyregrupper._NEWLINE_Disse marine larvetypene kalles for prim\xc3\xa6re larver fordi de er felles for store deler av dyreriket. Larvestadiene hos sekkedyr, beinfisk/amfibier, insekter/krepsdyr, korsettdyr og priapulider er derimot larvestadier som har utviklet seg separat i disse gruppene, og kalles sekund\xc3\xa6re larver.\n_START_SECTION_\nPrim\xc3\xa6re larver\n_START_PARAGRAPH_\nPrim\xc3\xa6re larver skiller seg fra andre larveformer ved at de er ulike det voksne dyret i helt grunnleggende trekk. Planula-larven til de radi\xc3\xa6rsymmetriske nesledyrene er for eksempel tosidig symmetriske, mens larvene til leddormer mangler leddinndeling som er selve kjennetegnet for rekken. Alle de prim\xc3\xa6re larvene er marine og lever planktonisk. I noen grupper lever de av n\xc3\xa6ringen fra plommen, men i de fleste gruppene finnes det filterspisende larver med funksjonell tarm som tar til seg n\xc3\xa6ring som de filtrerer ut av vannmassene med en ring av flimmerh\xc3\xa5r._NEWLINE_Prim\xc3\xa6re larver er ikke bare uferdige utgaver av de voksne dyrene, men funksjonelle og intrikate organismer med sin egen distinkte biologi. Mange av dem har en komplisert anatomi og et mangfold av strukturer og funksjoner som er desto mer bemerkelsesverdig fordi marine larver er s\xc3\xa5 sm\xc3\xa5._NEWLINE_De prim\xc3\xa6re larvene b\xc3\xa5de beveger seg og skaffer seg mat ved hjelp av b\xc3\xa5nd av cilier. Hos ecdysozoene (flere rekker, blant annet leddyr, rundormer og priapulider) gj\xc3\xb8r den stive kutikulaen i alle livsstadier at slike cilieb\xc3\xa5nd ikke kan dannes, og alle mangler prim\xc3\xa6re larver.\n_START_SECTION_\nLarver hos parasitter\n_START_PARAGRAPH_\nLarver hos parasittiske grupper som flatormer, rundormer og krassere er ofte h\xc3\xb8yt spesialiserte, og er vanskelige \xc3\xa5 klassifisere som prim\xc3\xa6re eller sekund\xc3\xa6re larver. En del rundormer har direkte utviklig uten larvestadium, men de fleste parasitter kan ha en ganske kompliserte livssyklus der de m\xc3\xa5 gjennom flere verter f\xc3\xb8r de n\xc3\xa5r den endelige verten de forplanter seg i. Alle stadiene mellom egg og voksent individ kalles larve, selv om larvene i mange grupper (s\xc3\xa6rlig hos rundormer) ikke skiller seg synlig fra det voksne dyret annet enn i st\xc3\xb8rrelse og at de ikke er seksuelt fruktbare._NEWLINE_F\xc3\xa5r \xc3\xa5 n\xc3\xa5 den endelige hovedverten, vil de forskjellige larvestadiene finne og leve i mellomverter som ofte er byttedyr for neste vert. I mange tilfeller kan det v\xc3\xa6re v\xc3\xa6re b\xc3\xa5de 3 og fire mellomverter f\xc3\xb8r larven n\xc3\xa5r sitt endelige m\xc3\xa5l og gjennomg\xc3\xa5r sine siste husdskifter og blir voksen. Hos mange parasitter med slike kompliserte livssykluser foreg\xc3\xa5r deler av larvestadiene i vann og infisere forskjellige vanndyr, som til slutt blir spist av fugler, pattedyr eller andre landlevende dyr. Hos en del grupper kan larvene formere seg ukj\xc3\xb8nnet i noen av larvestadiene._NEWLINE_Hos mange taglormer er det voksne dyrene frittlevende i vann, mens larvene er parasitter p\xc3\xa5 gresshopper og sirisser. N\xc3\xa5r larvene n\xc3\xa6rmer seg kj\xc3\xb8nnsmoden alder, p\xc3\xa5virker de hjernen til vertsdyret slik at de kaster seg ut i dammer, og det voksne dyret bryter ut av verten for \xc3\xa5 leve fritt i vannmassene.\n_START_SECTION_\nN\xc3\xa6ring\n_START_PARAGRAPH_\nLarver klekkes vanligvis fra sm\xc3\xa5 egg, der mengden plomme ikke tillater fosteret \xc3\xa5 utvikle voksne strukturer. I stedet utvikles egne strukturer som setter det uferdige individet i stand til \xc3\xa5 ta til seg n\xc3\xa6ring, slik at det kan forsette \xc3\xa5 utvikle seg. S\xc3\xa6rlig hos planteetende insekter er larvene ofte en spisemaskin med lite andre organer enn kjever og tarm. Hos enkelte insekter, slik som sangsikader utgj\xc3\xb8r larvestadiet nesten hele livssyklusen, hos d\xc3\xb8gnfluer er de voksne dyrene ikke en gang i stand til \xc3\xa5 ta til seg n\xc3\xa6ring._NEWLINE_Hos enkelte jomfruf\xc3\xb8dende gallmygg er det voksne stadiet helt undertrykket og reproduksjon finner sted p\xc3\xa5 larve- eller puppestadiet, og larvene livn\xc3\xa6rer seg ved en form for livmorkanibalisme. Denne arten formerer seg ved partenogenese. Eggene klekkes inne i morens kroppe allerede mens hun selv er en larve. I stedet for \xc3\xa5 leve av plomme lever de av morens vev. N\xc3\xa5r larvene blir store nok, spiser de moren levende innefra og bryter ut gjennom skinnet hennes. P\xc3\xa5 dette stadier er de allerede selv verter for neste generasjon._NEWLINE_Mange prim\xc3\xa6re larver har derimot sv\xc3\xa6rt kort larvetid, og mange av dem lever av plummemassen fra egget, slik som hos en del grupper pigghuder. Planula-larven hos alle nesledyr bortsett fra sj\xc3\xb8anemoner mangler munn og tarm og kan ikke ta til seg n\xc3\xa6ring i det hele tatt.\n_START_SECTION_\nUkj\xc3\xb8nnet formering hos larver\n_START_PARAGRAPH_\nSelv om bare voksne dyr per definisjon kan formere seg seksuelt, har enkelte parasittiske og fastsittende dyregrupper utviklet evnen til \xc3\xa5 formere seg gjennom aseksuell formering p\xc3\xa5 larvestadiet. Flere grupper av sekkedyr og kr\xc3\xa5keboller formerer seg ved at larvene knoppskyter. Larvestadier hos flere bendelormer danner cyster i mellomverten, som s\xc3\xa5 sprekker og frigj\xc3\xb8r store mengder kimer til nye bendelormer. Hos revens dvergbendelorm og enkelte digene ikter kan selve cystene knoppskyte og spre seg hos verten._NEWLINE_Stormaneter og sm\xc3\xa5maneter har en dobbel livssyklus der generasjonene veksler mellom et faststittende polyppstadie og et frittsv\xc3\xb8mmende medusestadie. Medusene er det voksne stadiet og reproduserer seksuelt, men planula-larven vokser ikke opp til en ny meduse. Hos stormanetene fester den seg seg til bunnen og vokse opp til en strobila som s\xc3\xa5 deler seg opp i en serie meduser, mens den hos sm\xc3\xa5manetene vokser den opp til en forgreinet koloni, som s\xc3\xa5 produserer nye meduser aseksuelt. Hos \xc3\xb8vrige nesledyr er meduse-stadiet helt undertrykt, og koloniene formerer seg kj\xc3\xb8nnet.\n_START_SECTION_\nMetamorfose\n_START_PARAGRAPH_\nAlle larver forvandler seg fra en larveform til en voksenform p\xc3\xa5 slutten av larvestadiet. Denne overgangen kalles metamorfose. Denne overgangen kan v\xc3\xa6re trukket ut over mange hudskifter og stadier slik som hos de fleste prim\xc3\xa6re larver og hos krepsdyr, eller den kan v\xc3\xa6re klart definert slik som hos amfibier og holometabole insekter. Hos amfibier best\xc3\xa5r metamorfose i f\xc3\xb8rste rekke av at tarmen endrer seg til \xc3\xa5 leve av de voksnes mat, beina utvikles og lungene overtar nesten all \xc3\xa5nding. Den mest dramatiske forvandlingen fra larvesdtadiet til voksen skjer i l\xc3\xb8pet av et enkelt hudskifte (puppestadiet) hos \xc3\xa5revinger, tovinger og sommerfugler, der mange av strukturene i larvekroppen brytes ned, og helt nye strukturer vokser fram fra sm\xc3\xa5 cellegrupper som har ligget inaktivt i dyret. Det voksne, kj\xc3\xb8nsmodne dyret kalles en imago.'